നിയന്ത്രിതപന്പിംഗിനും റോഡുസുരക്ഷയ്ക്കും ഭരണതല തീരുമാനം അനിവാര്യം മങ്കൊന്പ്: കൃഷിയില്ലാത്ത പാടശേഖരങ്ങളിലെ വെള്ളക്കെട്ടില് നിരന്തരം മുങ്ങിക്കിടന്നു തകരുന്ന കുട്ടനാട്ടിലെ ഗ്രാമീണ റോഡുകളുടെ സംരക്ഷണവുമായി ബന്ധപ്പെട്ട് ദീര്ഘവീക്ഷണത്തോടെയുള്ള പദ്ധതികളുണ്ടാകണമെന്ന ആവശ്യം ശക്തമാകുന്നു. കുണ്ടുംകുഴിയുമായ റോഡുകളില് പലതിന്റെയും അറ്റകുറ്റപ്പണികള് വൈകുന്നതിനാല് പലയിടങ്ങളിലും അപകടങ്ങള് ആവര്ത്തിക്കുകയാണ്. മഴക്കാലത്തു നെല്ക്കൃഷിയില്ലെങ്കിലും റോഡുകള്ക്കു മുകളില് വെള്ളമെത്താത്ത രീതിയില് നിയന്ത്രിത പന്പിംഗിലൂടെ ജലനിരപ്പുക്രമീകരിച്ചു നിര്ത്തുമെന്ന പ്രഖ്യാപനം യാഥാര്ഥ്യമായിരുന്നെങ്കില് റോഡുകളുടെ തകര്ച്ചയും അപകടങ്ങളും വാഹനങ്ങളുടെ തകരാറുകളുമെല്ലാം വലിയൊരു പരിധിവരെ ഒഴിവാക്കാനാകുമായിരുന്നു. റോഡുകളും പുരയിടങ്ങളുമൊക്കെ വെള്ളക്കെട്ടിലാകുന്നത് പ്രദേശവാസികളല്ലാത്ത കര്ഷകരെ ബാധിക്കുന്ന വിഷയമേയല്ലാത്തതിനാല് കൃഷിയില്ലാത്ത സമയത്തെ പന്പിംഗിന്റെ ഉത്തരവാദിത്വം സാധാരണഗതിയില് പാടശേഖരസമിതികള് ഏറ്റെടുക്കാറില്ല. നെല്ക്കൃഷിയില്ലാതെ പന്പിംഗ് നടത്തിയാല് നിലവിലെ ചട്ടമനുസരിച്ച് പന്പിംഗ് സബ്സിഡി ലഭിക്കില്ല. അനുബന്ധചെലവുകള്ക്കുള്ള ഫണ്ടുകണ്ടെത്താനും ബുദ്ധിമുട്ടേണ്ടിവരും. ത്രിതലപഞ്ചായത്തുകള് മുന്കൈയെടുത്താല് ലഭ്യമായ അടിസ്ഥാന സൗകര്യങ്ങള് ഫലപ്രദമായി ഉപയോഗിച്ചുകൊണ്ട് മികച്ച പ്രാദേശിക ആസൂത്രണത്തിലൂടെ നിയന്ത്രിതപന്പിംഗ് നടപ്പാക്കാനാകും. പക്ഷേ രാഷ്ട്രീയഭരണതലങ്ങളില് കാലേക്കൂട്ടിയുള്ള തീരുമാനങ്ങളും ആസൂത്രണവും ഉണ്ടാകാത്തതിനാല് നിയന്ത്രിതപന്പിംഗിലൂടെയുള്ള വെള്ളക്കെട്ടു ദുരിതനിവാരണം പതിവുപോലെ ഇത്തവണയും പ്രഖ്യാപനങ്ങളിലൊതുങ്ങുകയാണുണ്ടായത്. വ്യത്യസ്തവകുപ്പുകളെ ഏകോപിപ്പിച്ചുകൊണ്ട് പദ്ധതികള് നിര്വഹിക്കുന്നതിലെ പാളിച്ചകളും ആര്ക്കും ഉത്തരവാദിത്വമില്ലാത്ത രീതിയിലുള്ള അനാസ്ഥയും ജനപ്രതിനിധികളുടെ നിസംഗതയുമൊക്കെ നിമിത്തമാണ്. പല പാടശേഖരങ്ങളിലും നിയന്ത്രിതപന്പിംഗ് പ്രായോഗികമാകാത്തതെന്നാണ് ആക്ഷേപം. നീലംപേരൂര് കൃഷിഭവന് പരിധിയിലുള്ള കോഴിച്ചാല് പാടശേഖരത്തിലെ നിയന്ത്രിതപന്പിംഗിനായി ഗ്രാമസഭാതീരുമാനവും അപേക്ഷകളില് ഉദ്യോഗസ്ഥരുടെ അനുകൂല ശിപാര്ശകളുമൊക്കെ ഉണ്ടായിരുന്നിട്ടും പദ്ധതി നടപ്പാകാതിരുന്നത് ഉദാഹരണമായവര് എടുത്തുകാട്ടുന്നു. അപേക്ഷകളുമായി ബന്ധപ്പെട്ട ഫയലുകള് പ്രിന്സിപ്പല്കൃഷി ഓഫീസ്, കളക്ടറേറ്റ് തുടങ്ങിയ വിവിധ ഓഫീസുകളിലായി കുറെനാളുകള് കറങ്ങിനടന്നെങ്കിലും ഫലപ്രദമായ നടപടികളൊന്നും ഉണ്ടായതേയില്ല. പതിവുപോലെ വെള്ളക്കെട്ടുദുരിതങ്ങള് അനുഭവിച്ചു തീര്ക്കാന് തന്നെയായിരുന്നു നാട്ടുകാരുടെ വിധി. നടവഴിപോലുമില്ലാതെ അപകടങ്ങളാവര്ത്തിച്ച പശ്ചാത്തലത്തില് പ്രദേശവാസികള്ക്കു സുരക്ഷിതജീവിതസാഹചര്യങ്ങളൊരുക്കുക എന്ന ലക്ഷ്യത്തോടെ, കഴിഞ്ഞ മന്ത്രിസഭയുടെ കാലത്തു മന്ത്രിമാര്നേരിട്ടിടപെട്ടു നിര്ദേശങ്ങള് നല്കിയ കെഎല്ഡിസി പരിഗണനയിലുള്ള പുറംബണ്ടുനവീകരണ പദ്ധതിപോലും നാളിതുവരെ ആരംഭിക്കാനായിട്ടില്ല. മോട്ടോര്തറകളിലെ സ്ഥിരം വൈദ്യുതികണക്ഷനുവേണ്ടിയുള്ള അപേക്ഷകളിലും മെല്ലെപ്പോക്കു തുടരുകയാണത്രേ.ചുവപ്പുനാടകളില് കുരുങ്ങിക്കിടക്കുന്ന അടിയന്തരപ്രാധാന്യമുള്ള പദ്ധതികളും നിയന്ത്രിതപന്പിംഗ് പോലെയുള്ള നിര്ദേശങ്ങളും തടസങ്ങള് നീക്കി നടപ്പാക്കാന് ജനപ്രതിനിധികള് മുന്നിട്ടിറങ്ങണമെന്നാണ് നാട്ടുകാരിപ്പോള് ആവശ്യപ്പെടുന്നത്. സര്ക്കാര്തലത്തില് പ്രത്യേകപദ്ധതിയായി ഏറ്റെടുത്തെങ്കില് മാത്രമേ വരുംവര്ഷങ്ങളിലെങ്കിലും നിയന്ത്രിതപന്പിംഗ് നടപ്പാകാനിടയുള്ളൂ. നിര്വഹണചുമതല, ഫണ്ട്, അടിസ്ഥാനസൗകര്യങ്ങള് തുടങ്ങിയ വിഷയങ്ങളില് ഭരണതലത്തില് തീരുമാനങ്ങളുണ്ടാകാതെ, അടുത്തവെള്ളപ്പൊക്കമെത്തുന്പോള് വീണ്ടും നിയന്ത്രിതപന്പിംഗിനെക്കുറിച്ചു പ്രഖ്യാപനങ്ങള് നടത്തുന്നതുകൊണ്ടു കാര്യമില്ലെന്നാണവര് പറയുന്നത്. വെള്ളക്കെട്ടില്മുങ്ങിക്കിടന്നു തകരുന്ന റോഡുകളുടെ പുനരുദ്ധാരണം, മറ്റു നാശനഷ്ടങ്ങള്, ജനങ്ങളനുഭവിക്കുന്ന വെള്ളക്കെട്ടു ദുരിതങ്ങള് തുടങ്ങിയ ഘടകങ്ങളെല്ലാം പരിഗണിച്ചാല് കൃഷിയില്ലാത്ത വെള്ളപ്പൊക്കവേളകളില് മാത്രം നടപ്പാക്കേണ്ടിവരുന്ന നിയന്ത്രിതപന്പിംഗിന്റെ ചെലവ് തീര്ത്തും തുച്ഛമായിരിക്കുമെന്നും അവര് ചൂണ്ടിക്കാട്ടുന്നു. രാഷ്ട്രീയഇച്ഛാശക്തിയും ഭരണതല തീരുമാനവുമുണ്ടെങ്കില് കുറെ പാടശേഖരങ്ങളിലെങ്കിലും വരുംവര്ഷങ്ങളിലിതു നടപ്പാക്കാനായേക്കും.